ועדת העבודה, הרווחה והבריאות, כנסת 18, פרוטוקול מספר 208, 2010-02-02 09:30

חיים כץ: בבקשה בואו נקרא את סעיף 1.

אור רוזנמן: קורא סעיף 1(1):

אור רוזנמן: בחוק התגמולים לנפגעי פעולות איבה, התש"ל-1970 בסעיף 7 – אחרי סעיף קטן (ז) יבוא: (ח) יתום משני הוריו שאחד מהם נפטר כתוצאה מפגיעת איבה, יחולו עליו הוראות אלה: (1) הוא זכאי לתגמול חודשי לפי סעיף 13ב(1) לחוק משפחות חיילים מיום היותו ליתום משני הוריו, אף אם מלאו לו 21 שנים במועד בו נפטר הורהו כתוצאה מפגיעת איבה, ובלבד שטרם מלאו לו 25 שנים".

אור רוזנמן: (2) הוא זכאי למענק התארגנות כאמור בסעיף קטן (ד)(1) ובלבד שטרם מלאו לו 25 שנים.

אור רוזנמן: (3) הוא זכאי למענק ניידות כאמור בסעיף קטן (ד)(2) ובלבד שטרם מלאו לו 25 שים.

אור רוזנמן: (4) הוא זכאי למענק נישואין כאמור בסעיף קטן (ו)

ג'ודי וסרמן: הסעיף הזה אומר שני דברים: ראשית, מאותו מועד בו הוא נהיה יתום משני הוריו, ולא משנה אם הוא לפני גיל 21 או אחרי גיל 21, הוא מקבל תגמול בשיעור המוגדל.

ג'ודי וסרמן: דבר שני, זה מאריך את מועד התשלום עד גיל 25.

זבולון אורלב: זה לפי ועדת גולדברג.

אור רוזנמן: קורא סעיף 1(2).

אור רוזנמן: (2) הוא זכאי למענק התארגנות כאמור בסעיף קטן (ד)(1) ובלבד שטרם מלאו לו 25 שנים.

חיים כץ: מה אומר האוצר?

דב בארי: ועדת שרים לענייני חקיקה דנה בהצעת החוק, שעולה לדיון ב-13 לספטמבר 2009.

דב בארי: ועדת השרים קבעה, שהצעת החוק תזכה לתמיכת הממשלה בתנאי שהנוסח הסופי יוסכם על דעת משרד הרווחה, משרד האוצר, משרד המשפטים והמוסד לביטוח לאומי.

דב בארי: הסיכום המקובל עלינו הוא דוח גולדברג.

חיים כץ: כלומר, סעיף 1.

דב בארי: בדיוק.

דב בארי: אנחנו מדברים על אוכלוסיית קצה, אוכלוסייה שיש מקום להרחיב את הזכאות שלה לתגמולים.

דב בארי: ההנחיה של דוח גולדברג מקובלת עלינו.

דב בארי: התמיכה של הממשלה היא בהצעת החוק, שהיא שווה למה שנאמר בדוח גולדברג.

חיים כץ: כמה שווה מענק נישואין?

אסנת כהן: 105,000 שקלים.

אסנת כהן: אני חייבת לציין, שמענק הנישואין שלהם לא נפגע.

אסנת כהן: יתום פעולות איבה, גם אם הוא יתום מהורה אחד, זכאי למענק נישואין בסך 105,000 שקלים אם הוא נישא עד גיל 30.

אסנת כהן: הזכאות לא נפגעת.

ג'ודי וסרמן: לפי איזה סעיף?

אסנת כהן: לפי סעיף 29א לחוק.

חיים כץ: אז לא צריך את זה.

ג'ודי וסרמן: את דיברת על מענק עד גיל 30.

ג'ודי וסרמן: השינוי היה לגבי יתום משני הוריו בפעולות איבה, שיקבל את מענק הנישואין עד גיל 37.

חיים כץ: כאן זה לא יהיה.

אסנת כהן: יש עוד משהו בתיקון החקיקה הקודם.

אסנת כהן: הוא אפשר לשלם שני מענקי נישואין.

אסנת כהן: לא זאת היתה הכוונה.

זבולון אורלב: אבל אנחנו לא עוסקים בחוק הקודם.

אסנת כהן: אני מדברת על החוק הזה.

אסנת כהן: מענק הנישואין ישנו והוא לא נפגע.

ג'ודי וסרמן: עד גיל 30.

אסנת כהן: גם אם הוא לא מתחתן, הוא מקבל את המענק באופן אוטומטי בגיל 30.

חיים כץ: גם אם הוא לא מתחתן?

אסנת כהן: גם אם הוא לא מתחתן, הוא מקבל את המענק באופן אוטומטי בגיל 30.

קריאה: זה נקרא מענק דיור החל מגיל 30.

זבולון אורלב: מענק רווקות.

חיים כץ: מה אומר סעיף 3?

חיים כץ: מה זה מענק ניידות?

אסנת כהן: זה נגזר מתיקון החקיקה הקודם של יתומים משני הורים, שקיבלו הטבות כאלה.

חיים כץ: על כמה מדובר?

אסנת כהן: מדובר על 26,000 שקלים.

חיים כץ: האם זה מענק חד פעמי?

אסנת כהן: כן.

ג'ודי וסרמן: שם זה משולם עד גיל 21.

אסנת כהן: כן.

חיים כץ: מה זה מענק התארגנות?

אסנת כהן: זה אותו דבר.

אסנת כהן: מדובר ב-83,000 שקלים נוספים.

ג'ודי וסרמן: ושם זה משולם עד גיל 37.

ג'ודי וסרמן: האם אפשר לקבל את השיעורים המדויקים של התגמול החודשי הרגיל והתשלום החודשי המוגדל לפי סעיף 13ב(1)?

אסנת כהן: הסכום המלא הוא 3,900 שקלים.

אסנת כהן: 80% שהוא מגיל 28 ועד גיל 37 הוא בסביבות 2,900 שקלים.

ג'ודי וסרמן: אנחנו מדברים על השיעור המלא.

אסנת כהן: השיעור המלא הוא 3,900 שקלים.

ג'ודי וסרמן: מהו התגמול הלא מוגדל, הרגיל ללא התיקון הזה?

אסנת כהן: תוספת פר יתום של 800 שקלים, כאשר מדובר בשני יתומים באותה משפחה.

ג'ודי וסרמן: ואם מדובר ביתום אחד?

אסנת כהן: כאשר מדובר על יתום אחד, מדובר על 3,900 שקלים.

אסנת כהן: התוספת פר יתום היא של 800 שקלים.

ג'ודי וסרמן: כלומר, שהתגמול לפי 13ב הוא זהה לתגמול הרגיל.

זבולון אורלב: זה לא יכול להיות.

ג'ודי וסרמן: 116% זה 3,900 שקלים.

ג'ודי וסרמן: כלומר, זה משמעותי רק לגבי מצב בו יש שני יתומים.

ג'ודי וסרמן: אז לא הוא לא מקבל 24% אלא 100%.

אסנת כהן: כל יתום מקבל תגמול של 3,900 שקלים.

אסנת כהן: לכל יתום מגיע תגמול מלא של מאה אחוז.

חיים כץ: חה"כ אורלב, האם אתה מסתפק בסעיף (1)?

זבולון אורלב: אני מוכרח להסתפק, אם אני רוצה להמשיך ולחוקק חוקים כאן בכנסת.

זבולון אורלב: אני שומר על האמינות שלי.

זבולון אורלב: אני אומר לך בגילוי לב, כי הבעיה ביסודה נולדה לגבי יתומים ששני הוריהם נרצחו בפעולות איבה.

זבולון אורלב: בכתב הסמכות לוועדת גולדברג הגדרנו את זה באופן יותר רחב, ולכן הם טיפלו גם במקרים בהם אחד מההורים נרצח בפעולות איבה והשני נפטר מסיבה אחרת.

זבולון אורלב: בכל מקרה, אתה רואה שזה מינורי לעומת המקרה הקודם.

זבולון אורלב: אם היתה לי יד חופשית, הייתי גם מוסיף את המענקים.

זבולון אורלב: מדובר בעוד 100,000 שקלים.

זבולון אורלב: לא מדובר כאן במאות אנשים.

חיים כץ: ואנחנו הולכים לבית הכנסת ומתפללים שלא יהיו נפגעי פעולות איבה.

זבולון אורלב: נכון.

זבולון אורלב: מדובר כאן בכמה עשרות.

זבולון אורלב: בכל מקרה, אני חייב לשמור על ההתחייבות שלי בפני האוצר.

זבולון אורלב: אני גם מחויב לוועדת גולדברג.

זבולון אורלב: כולנו אמרנו שאנחנו מאמצים את מסקנות ועדת גולדברג.

רון אשכנזי: אני רוצה להבהיר, שהמטרה של מענק ליתומים משני הורים שנהרגו בפעולות איבה שונה ממקרים בהם הורה אחד נהרג בפעולות איבה.

רון אשכנזי: כאשר מדובר על יתומים ששני הוריהם נהרגו בפעולות איבה, הרעיון הוא שהמדינה לוקחת מאה אחוז אחריות על היתומים האלה.

רון אשכנזי: ניתנה הגדרה של התגמול, מענקים כפולים בחלק מן המקרים, עד גיל מאוד מבוגר, וכל זה מתוך הראייה שצריך ללוות את היתום הזה.

חיים כץ: הורה אחד זו לא סחורה.

רון אשכנזי: חס וחלילה.

חיים כץ: כאילו אם שני הורים נפטרו מפעולות איבה, זה בסדר.

חיים כץ: אם מדובר ביתום שההורה השני נפטר ממחלה, שיהיה.

רון אשכנזי: ממש לא נכון.

חיים כץ: כך אתה אומר.

חיים כץ: ככה ניתן להבין ממה שאמרת.

רון אשכנזי: לא סיימתי את דבריי, ולכן זה מה שניתן להבין.

רון אשכנזי: בעבר סברנו שיש גם הבדל בין מקרה בו ההורה הראשון נפטר מפעולות איבה, ולאחר איקס שנים ההורה השני נפטר מסיבה אחרת.

רון אשכנזי: לטיעון הזה לא ניכנס שוב.

רון אשכנזי: כבר דנו בזה בפעם הקודמת.

רון אשכנזי: עדיין יש היגיון בשוני בין האוכלוסיות.

חיים כץ: אני אתן לך טיפ: אם אתה לא צריך לדבר, אל תדבר.

חיים כץ: תמיד זה יוצא יותר טוב.

רון אשכנזי: אני רוצה להגיד את העמדה שלנו, עמדת הממשלה, עמדת המוסד לביטוח הלאומי: דוח גולדברג הוא דוח הנכתב לאחר דיונים רבים.

רון אשכנזי: המסקנות התייחסו לעניין התגמול בלבד ולא לעניין המענקים, וזאת מתוך ראייה שיתומים משני הורים, שרק אחד מהם נהרג בפעולות איבה, מצבם מעט טוב יותר.

חיים כץ: תודה רבה.

חיים כץ: הבנו.

אברהם סלאמי: אני יו"ר ארגון נפגעי פעולות איבה.

אברהם סלאמי: אני מברך על כל חקיקה שמקדמת את הזכויות של נפגעי פעולות איבה.

אברהם סלאמי: אני חושב, שהיום יש הזדמנות לתקן את העוול של יתומים משני הורים שנהרגו לפני שנת 2000, לפני התיקון.

אברהם סלאמי: בסך הכל מדובר ב-18 יתומים, שאין מי שיגן עליהם ויקדם אותם.

אברהם סלאמי: יש את המקרה המפורסם של פיסטנברג ומקרה של החייל מכפר יובל.

אברהם סלאמי: לכפר יובל נכנסו בשנות ה-70 מחבלים.

אברהם סלאמי: הוא היה לוחם סיירת מטכ"ל, והוא השתתף בקרב נגד המחבלים, כאשר הוא היה צריך להילחם בתוך הבית שלו.

אברהם סלאמי: אשתו, אחיו ועוד בני משפחה נהרגו.

אברהם סלאמי: הילד היתום הזה לא זכה להכרה לאורך כל הדרך.

אברהם סלאמי: כאשר פנינו למוסד לביטוח הלאומי אמרו לי שהילד לא מילא טפסים.

אברהם סלאמי: אמרתי להם, שהילד היה בן חצי שנה ולא ידע עדיין לכתוב.

זבולון אורלב: מה שמו?

אברהם סלאמי: אני לא זוכר.

אברהם סלאמי: האבא קיבל את עיטור העוז על אותה פעולה.

אברהם סלאמי: האמא נקברה במושב.

זבולון אורלב: האם האב גם כן נהרג?

אברהם סלאמי: האבא נהרג והוכר כגיבור ישראל באותה פעולה.

אברהם סלאמי: הוא קיבל את אות העוז.

חיים כץ: והילד בן חצי שנה עוד לא ידע לכתוב.

אברהם סלאמי: האבא זרק את הילד בתוך מכונת הכביסה כדי לשמור עליו, ורק אחרי שעתיים-שלוש גילו את הילד.

אברהם סלאמי: לא היו לו אמצעי כתיבה.

אברהם סלאמי: יש גם את הסיפור של הסירה בכינרת.

אברהם סלאמי: בסך הכל מדובר בקבוצה קטנה.

חיים כץ: אנחנו פנינו למוסד לביטוח הלאומי בהתייחס למה שכתבת במכתבך לוועדה, שהגיע ב-24.11, וכך נענינו: "אבקשך להודיעך, כי על פי הערכתנו קיימים 18 יתומים, ששני הוריהם נפלו בפעולות איבה לפני המועד שנקבע בתיקון מהראשון לאוקטובר 2000, ומשכך הוראות התיקון האמור אינן חלות עליהם.

חיים כץ: לפיכך, הנחיתי את מנהל הגמלאות לבחון נקודתית את המקרים והצרכים בהם מדובר, והאם ניתן לסייע להם בהתאמה לצרכיהם.

חיים כץ: אשוב לעדכנך".

חיים כץ: מזה חודש וחצי ועוד שנתיים אנו מחכים לעדכון.

חיים כץ: לביטוח הלאומי יש הרבה עבודה והרבה עיסוקים, ואין להם זמן לשוב לעדכן.

אסנת כהן: הסיפור עליו מדבר מר סלאמי נשמע לי מאוד תמוה.

אסנת כהן: אנחנו יוזמים תביעות.

חיים כץ: האם המכתב שלי נשמע לך תמוה?

אסנת כהן: אני אתן תגובה על הכל.

אסנת כהן: לא כי ייתכן מצב של יתום פעולות איבה שלא הגיעו אליו פקידי השיקום שלנו, כדי לראות מה צריך ואיך אפשר לסייע.

אסנת כהן: לא יקום ולא יהיה דבר כזה.

אסנת כהן: אני חותמת על זה, ואני שמה גם את יד ימני.

אסנת כהן: אני לא יודעת במי מדובר.

אסנת כהן: יכול להיות שהמקרה הזה לא נכנס במסגרת תיקון החקיקה.

אסנת כהן: יש מגבלות חוק, ואנחנו לא יכולים לעשות מה שאנחנו רוצים.

חיים כץ: אני רוצה שתגיבי למכתב, שחתומה עליו המנכ"לית.

חיים כץ: שם מצוינים 18 מקרים.

חיים כץ: אני רוצה שתעבירי לוועדה דיון מפורט לגבי כל אחד מהמקרים, מה הסטאטוס שלו, מתי זה קרה, איך זה קרה ולמה זה קרה.

אסנת כהן: ומה נתנו לו.

חיים כץ: ולאלה שלא נתתם, תאמרי למה.

זבולון אורלב: לגבי הסוגיה הזאת אני חייב לומר, שכל יתום לפני גיל 37, גם אם פעולת האיבה בה הוריו נהרגו היתה לפני שנת 2000, מקבל את המענק המוגדל.

זבולון אורלב: כאשר אנחנו מדברים על תקופה רטרואקטיבית זה לצורך תשלומים רטרואקטיביים ולא לצורך התשלום.

זבולון אורלב: בתוך 18 השמות האלה יש ילדים צעירים בני 7, 14, 13.

זבולון אורלב: הם יקבלו את המענק.

זבולון אורלב: מה שהם לא יקבלו זה את התשלומים הרטרואקטיביים.

זבולון אורלב: בנוסף, הגמלאות של נפגעי איבה הן העתקה של הגמלאות של חללי צה"ל.

זבולון אורלב: המדינה לא המציאה את הגמלאות של נפגעי איבה.

זבולון אורלב: המדינה הלכה ובדקה מהן הגמלאות הגבוהות ביותר שיש בשירות המדינה, ואותן נתנה.

זבולון אורלב: היא לקחה את גמלאות חללי צה"ל והעתיקה אחד לאחד.

זבולון אורלב: מה קרה כאן?

זבולון אורלב: אנחנו עכשיו מחוקקים חוק שמקדים אפילו את גמלאות חללי צה"ל.

זבולון אורלב: הרי בצה"ל אין מקרה בו אמא ואבא יחדיו הסתערו יחד על היעד המבוצר ונהרגו.

זבולון אורלב: זה רק בפעולות איבה.

זבולון אורלב: בצה"ל כן יש מקרים בהם האבא נהרג בפעולה צבאית והאם נפטרה ממחלה.

זבולון אורלב: שם אין מענק.

זבולון אורלב: פה אנחנו עושים מעשה חלוצי.

זבולון אורלב: לכן, אני רוצה שנגביל את עצמנו, ונדע שיש לכך משמעויות רחובות.

רון אשכנזי: אני רוצה לומר מילה לגבי התשלומים הרטרואקטיביים של היתומים מלפני שנות 2000.

חיים כץ: אני ביקשתי לקבל לגבי זה מסמך כתוב.

חיים כץ: אסנת, תוך כמה זמן להערכתך נקבל את המסמך?

אסנת כהן: אני מקווה, שתוך שבוע ימים.

רון אשכנזי: בדיוני הוועדה בזמנו בנוגע לתיקון 25, חה"כ אורלב העיר שצריך לתת להם מענק כלשהו, ובכל מקרה צריך להסדיר את זה בחוק או למצוא דרך אחרת.

רון אשכנזי: כיום אין לנו שום סמכות לתת להם מעבר לזה.

אברהם סלאמי: כל מה שאמרתי לא נאמר כהתרסה.

אברהם סלאמי: הדברים שנאמרו הם עובדות, כדי לקדם דברים.

אברהם סלאמי: אני שמח, שחה"כ אורלב מקדם את הדברים.

אברהם סלאמי: זה נכון שהעתיקו את התקנות של חללי צה"ל, אבל את התקנות ואת החקיקה של נכי צה"ל העתיקו מהצבא הבריטי.

אברהם סלאמי: מה שהיה בצבא הבריטי לא מתאים לצה"ל.

אברהם סלאמי: בשום מקום בעולם אין ילד ששני ההורים שלו נפגעו בפעולת טרור.

אברהם סלאמי: אנחנו הראשונים בנושא הזה, ואני מקווה שגם אחרונים.

אברהם סלאמי: יחד עם זה, יתום נשאר יתום.

אברהם סלאמי: אף אחד לא יכול להבין את הנפש של היתום ולהבין עד כמה צריך לתת לו.

אברהם סלאמי: בואו נקדם את זה ונסייע ל-18 היתומים.

חיים כץ: בואו נקרא שוב את סעיף1(1).

אור רוזנמן: קורא סעיף 1(1):

אור רוזנמן: בחוק התגמולים לנפגעי פעולות איבה, התש"ל-1970 בסעיף 7 – אחרי סעיף קטן (ז) יבוא: (ח) יתום משני הוריו שאחד מהם נפטר כתוצאה מפגיעת איבה, יחולו עליו הוראות אלה: (1) הוא זכאי לתגמול חודשי לפי סעיף 13ב(1) לחוק משפחות חיילים מיום היותו ליתום משני הוריו, אף אם מלאו לו 21 שנים במועד בו נפטר הורהו כתוצאה מפגיעת איבה, ובלבד שטרם מלאו לו 25 שנים".

חיים כץ: אנחנו עוברים להצבעה ה צ ב ע ה בעד – 2 נגד – אין נמנעים – אין סעיף 1(1) עבר

אור רוזנמן: סעיפים 1(2)-1(4) נמחקו.

חיים כץ: אנחנו עוברים לקרוא את סעיף 2.

אור רוזנמן: קורא סעיף 2: 2.

אור רוזנמן: בחוק משפחות חיילים שנספו במערכה (תגמולים ושיקום), התש"י-1950 (להלן - החוק העיקרי) בסעיף 9 אחרי סעיף קטן (ג) יבוא: "(ג1) בעד יתום משני הוריו שלפחות אחד מהם נספה, אף אם מלאו לו 21 שנים במועד בו נספה הורהו – ישולם תגמול חודשי לפי סעיף 13ב(1) ממועד היותו ליתום משני הוריו, ובלבד שטרם מלאו לו 25 שנים"

סיגל רקנטי: יש לי הערה לגבי הסעיף.

סיגל רקנטי: הסעיף יוצר עיוות.

סיגל רקנטי: היום סעיף 29(ה) לחוק משפחות נותן מענק בשיעור של 43,000 שקלים ליתום שהתייתם משני הוריו לאחר גיל 21.

סיגל רקנטי: ברגע שאנחנו מתקנים את החוק אנחנו יוצרים עדיפות ונותנים ליתום שהתייתם לאחר גיל 21 גם תגמול מוגדל וגם מענק, ואילו יתום שהתייתם משני הוריו לפני גיל 21 מקבל רק תגמול.

חיים כץ: אז אנחנו מאפשרים לכם להעלות את המחיר.

זבולון אורלב: לא הבנתי.

סיגל רקנטי: היום לפי חוק משפחות חיילים סעיף 29(ה) לחוק קובע, שיתום משני הוריו, שלפחות אחד מהם הוא נספה, והוא אינו זכאי לתגמול בשל העובדה שמלאו לו 21, זכאי למענק בשיעור של 43,000 שקלים.

זבולון אורלב: איך זה לא חל גם בביטוח הלאומי.

סיגל רקנטי: זה חל גם בביטוח הלאומי.

זבולון אורלב: אז מה הבעיה?

סיגל רקנטי: ברגע שאנחנו מכניסים את התיקון החדש לחוק נוצר מצב שאותו יתום יקבל גם את התגמול המוגדל עד גיל 25.

סיגל רקנטי: כך יצרנו מצב שהוא עדיף על פני יתום ששני הוריו נהרגו.

חיים כץ: אם כך, אנחנו מאפשרים לכם להגיש הצעת חוק ממשלתית ולתקן זאת.

חיים כץ: אנחנו עוברים להצבעה.

חיים כץ: מי בעד סעיף 2?

חיים כץ: ה צ ב ע ה בעד – 2 נגד – אין נמנעים – אין סעיף 2 אושר

אור רוזנמן: קורא סעיף 3: תחילתו של חוק זה ב-1 לחודש שלאחר 30 ימים מיום פרסומו, (להלן – יום התחילה).

אור רוזנמן: הוראות סעיפים 7(ח) לחוק העיקרי כנוסחו בסעיף 1 לחוק זה והוראות סעיף 9(ג1) לחוק משפחות חיילים שנספו במערכה (תגמולים ושיקום), התש"י-1950 כנוסחו בסעיף 2 לחוק זה, יחולו גם על מי שהוא יתום משני הורי שאחד מהם נפטר כתוצאה מפגיעת איבה או נספה, לפי העניין מיום-----ועד יום התחילה, והתקיימו בו בתקופה האמורה התנאים לתגמול או למענק לפי הסעיפים האמורים, לפי העניין, וישולם לו התשלום שהיה זכאי לו לפי הוראות הסעיף האמור בעד אותה תקופה.

ג'ודי וסרמן: זה לעניין התחילה הרטרואקטיבית, במידה והוועדה תחליט שישלמו.

חיים כץ: האוצר מתנגד.

זבולון אורלב: מה אתם מציעים, מהיום או מיום פרסום החוק?

דב בארי: אנחנו מציעים מיום פרסום החוק.

דב בארי: כלומר, מי שהיום מתחת לגיל 21 או נמצא בין גיל 21 לגיל 25 יהיה זכאי לתגמול.

חיים כץ: חה"כ זבולון ואני מקבלים את זה.

ג'ודי וסרמן: אם כך, אין צורך בסעיף (ב).

ג'ודי וסרמן: "תחילתו של החוק ב-1 לחודש שלאחר 30 ימים מיום פרסומו, ותגמולים ישולמו מיום התחילה ואילך".

חיים כץ: מי בעד סעיף 3?

חיים כץ: ה צ ב ע ה בעד – 2 נגד – אין נמנעים – אין סעיף 3 אושר

ג'ודי וסרמן: חסר לנו משהו לעניין התחילה.

ג'ודי וסרמן: גם אדם שהתייתם משני הוריו לפני תחילתו של החוק, החוק יחול עליו אבל התשלומים ישולמו מיום התחילה ואילך.

ג'ודי וסרמן: זה נכון גם לאלה שבעתיד יגיעו לגיל הזה.

דב בארי: גם מי שבעתיד יתייתם מההורה השני בגיל 23 יקבל את התגמול עבור שנתיים, עד גיל 25.

ג'ודי וסרמן: אבל אנחנו נבהיר, שזה יחול גם על מי שהתייתם משני הוריו לפני תחילתו של החוק, אבל התגמולים ישולמו מיום תחילתו של החוק.

חיים כץ: הוא לא יקבל תשלומים רטרואקטיביים.

אסנת כהן: בלבד שהוא עומד בטווח הגילאים.

חיים כץ: אנחנו עוברים להצבעה על סעיפים 1- 3 ה צ ב ע ה בעד – 2 נגד – אין נמנעים – אין הצעת החוק עברה

חיים כץ: הוועדה מאשרת את הצעת החוק, כפי שהוקראה ואושרה פה לקריאה שנייה ושלישית.

חיים כץ: היא תעלה בשבוע הבא להצבעה במליאה.

חיים כץ: תודה רבה, הישיבה נעולה.